召伯祠
作者：李處權
朝代：宋

paragraphs: 我行出陜右，來升召公堂。
歎公不可作，祗令吾道傷。
優哉聽訟日，斯民歌樂康。
善教被南國，美蔭餘甘棠。
惟公與周公，左右相成王。
孰知二公心，千載惟蒼蒼。
人不學二南，其蔽猶面牆。
先聖垂此言，下士其可忘。
太史述世家，源深者流長。
公澤亦至今，風烈殊未央。
再拜仰公像，冠佩猶煌煌。
徘徊不能去，淚落征衣裳。